《安平乐慢 元旦瑞雪，拟宋人应制》
清代·邹祗谟

甲帐云开，辛盘早荐，天门曙色曈昽。火城队散，仙琯音回，浮浮曈曈连空。

舞絮飘花，看琼枝四照，碧海遥通。飞素满天中。御香缭绕烟融。

便黄竹歌传，绿醽酒赐，遥闻五老呼嵩。佳气连清禁，紫皇新降蕊珠宫。

万户千门，玉京畔、群玉玲珑。赋幽兰、谢庄衣上，侍臣初试春风。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。